อธิบดีกรมควบคุมมลพิษ คาดช่วงปลายสัปดาห์นี้ฝุ่นละออง PM2.5 จะลดลง แม้อุณหภูมิจะกลับมาลดลงหนาวเย็นอีกครั้งแต่มีลมพัดแรงขึ้น
อธิบดีกรมควบคุมมลพิษ (คพ.) คาด ช่วงปลายสัปดาห์นี้ฝุ่นละออง PM2.5 จะลดลง แม้อุณหภูมิจะกลับมาลดลงหนาวเย็นอีกครั้งแต่มีลมพัดแรงขึ้น พร้อม คุมเข้มรถยนต์เผาไหม้ไม่สมบูรณ์ตัวการหลักสร้างฝุ่นละออง                    นายประลอง ดำรงค์ไทย อธิบดีกรมควบคุมมลพิษ (คพ.) กล่าวถึงสถานการณ์ฝุ่นละอองขนาดไม่เกิน 2.5 ไมครอน (PM2.5) ในพื้นที่กรุงเทพมหานครและปริมณฑล ว่า เนื่องช่วงวันที่ 3 - 7 ธันวาคมที่ผ่านมาสภาพอากาศหนาวเย็นลงแต่มีลมพัดแรงจึงไม่เกิดการสะสมตัวของฝุ่นละออง หลังนั้นช่วงวันที่ 9 - 11 ธันวาคม สภาพอากาศยังคงหนาวเย็นแต่ลมอ่อนลงหรือลมสงบในบางเวลา ส่งผลให้อากาศเกิดการกดตัวลงไม่สามารถระบายสู่ชั้นบรรยากาศได้ จึงเกิดการสะสมตัวเพิ่มขึ้นจนเกินค่ามาตรฐานในหลายพื้นที่ ประกอบกับมีการจราจรหนาแน่นในช่วงเวลาเร่งด่วนยิ่งทำให้ฝุ่นละออง PM2.5 สูงขึ้น แต่เมื่อเทียบกับช่วงเดียวกันของปีก่อนถือว่าตัวเลขการสะลมของฝุ่นละอองต่ำกว่ามาก โดยช่วงปลายสัปดาห์นี้อุณหภูมิจะลดลงส่งผลให้อากาศจะหนาวเย็นลงกลับมาอีกครั้งตามการคาดการณ์ของกรมอุตุนิยมวิทยา ซึ่งจะมีลมพัดแรงขึ้นประมาณ 10 กิโลเมตรต่อชั่วโมงขึ้นไป ถือเป็นเรื่องดีในการช่วยพัดพาฝุ่นให้ลอยสู่ชั้นบรรยากาศไม่เกิดการสะสมตัว ทั้งนี้ จากการวิจัยพบปัจจัยหลักรถยนต์ได้สร้างฝุ่น PM2.5 มากที่สุดถึงร้อยละ 73 แบ่งเป็น รถบรรทุก ร้อยละ 23 และรถกระบะ ร้อยละ 24 จึงต้องคุมเข้มมากขึ้น ด้วยการประสานไปยังหน่วยงานที่เกี่ยวข้องลดปริมาณฝุ่นที่ออกมาจากรถยนต์ในการลดการเผาไหม้ที่ไม่สมบูรณ์ให้เหลือน้อยที่สุด หากสามารถลดการสร้างฝุ่นที่ต้นเหตุได้จะลดฝุ่น PM2.5 ลงได้มาก                   อธิบดีกรมควบคุมมลพิษ (คพ.) กล่าวย้ำว่า การติดตามตรวจสอบสถานการณ์ฝุ่นละออง PM2.5 ในพื้นที่กรุงเทพมหานครและปริมณฑลวันนี้ (17 ธ.ค.62) ปริมาณฝุ่นละออง PM2.5 ตรวจวัดได้ระหว่าง 26 - 65 ไมโครกรัมต่อลูกบาศก์เมตร ภาพรวมปริมาณฝุ่นละอองลดลงจากเมื่อวานนี้ (16 ธ.ค.62) เกินเกณฑ์มาตรฐาน 4 พื้นที่ พบพื้นที่ที่คุณภาพอากาศเริ่มมีผลกระทบต่อสุขภาพบริเวณ ต.นครปฐม อ.เมือง จ.นครปฐม // ต.มหาชัย อ.เมือง จ.สมุทรสาคร // ริมถนนพหลโยธิน เขตบางเขน และเขตหลักสี่ กรุงเทพมหานคร จึงขอให้ประชาชนในพื้นที่ดังกล่าวควรเฝ้าระวังสุขภาพ ลดระยะเวลาการทำกิจกรรมกลางแจ้ง และติดตามสถานการณ์ฝุ่นละอองอย่างใกล้ชิด